SK Úradný vestník Európskej únie C 308/23

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

(2007/C 308/09)

Týmto uverejnením sa poskytuje právo vzniesť námietky proti žiadosti o zápis podľa článku 7 nariadenia Rady (ES) č. 510/2006. Vznesené námietky sa musia Komisii doručiť do šiestich mesiacov po uverejnení tejto žiadosti.

ZHRNUTIE

NARIADENIE RADY (ES) č. 510/2006

„PRESUNTO DE CAMPO MAIOR E ELVAS“ alebo „PALETA DE CAMPO MAIOR E ELVAS“

ES č.: PT/PGI/005/0438/24.11.2004

CHOP ( ) CHZO ( X )

Tento prehľad obsahuje hlavné body špecifikácie výrobku na informačné účely.

1. Príslušný orgán v členskom štáte:

Názov: Gabinete de Planeamento e Políticas Adresa: Rua Padre António Vieira, n.o 1, 8o P-1099-073 Lisboa Telefón: (351) 213 81 93 00 Fax: (351) 213 87 66 35 E-mail: gppaa@gppaa.min-agricultura.pt

2. Skupina:

Názov: ACPA — Associação de Criadores de Porco Alentejano Adresa: Rua Armação de Pêra, n.o 7 P-7670-259 Ourique Telefón: (351) 286 51 80 30 Fax: (351) 286 51 80 37 E-mail: acpaourique@mail.telepac.pt Zloženie: Výrobcovia/spracovatelia ( X ) Ostatní ( )

3. Druh výrobku:

Trieda 1.2: Mäsové výrobky (tepelne spracované, solené, údené atď.)

4. Špecifikácia:

(prehľad požiadaviek podľa článku 4 ods. 2 nariadenia (ES) č. 510/2006)

4.1. Meno: „Presunto de Campo Maior e Elvas“ alebo „Paleta de Campo Maior e Elvas“

4.2. Opis: Šunka vyrábaná zo stehna alebo pliecko vyrábané z pleca ošípaných alentejanského plemena (okrem plemenných ošípaných), chovaných podľa osobitných pravidiel, porážaných vo veku 12 až 24 mesiacov, zapísaných v Plemennej knihe alentejanského plemena (Livro Genealógico Português de Suínos – Secção Raça Alentejana), ktoré prechádzajú fázami nasolenia, úpravy po nasolení, sušenia/zrenia, dozrievania, krájania a balenia za osobitných, presne vymedzených podmienok.

Šunku tvorí zadná končatina ošípanej oddelená v mieste lonovej spony a pliecko tvorí predná končatina ošípanej. Anatomický a svalový základ šunky a pliecka je presne vymedzený, pričom svalová hmota je obalená vrstvou tuku. Tvar a vonkajší vzhľad: dlhý a pozdĺžny rez, orezaný do tvaru zobáka alebo špica, pričom je ponechaná koncová raticová časť (paprčka), u šunky aj s vrchnou kožou. V prípade pliecka je prierez zaoblený, tenký, zašpicatený a obsahuje koncovú raticovú časť (paprčka) a vrchnú kožu. Hmotnosť šunky presahuje 5 kg a hmotnosť pliecka presahuje 3,5 kg. Šunka je na reze sfarbená dočervena, má olejovitý vzhľad, lesklý, mramorový, so škvrnami prerasteného vnútrosvalového tuku. Konzistencia je jemná, trocha vláknitá, mäkká. Tuk je lesklý, perleťovo bieleho zafarbenia a príjemnej chuti. Chuť je mierne slaná, výrazná a príjemná. Vôňa je príjemná, typická pre mäso zvierat vykrmovaných v dubových hájoch. Ľahko sa dá rozoznať od šunky z Alenteja, pretože je tenšia a podlhovastejšia, slanšia a tmavšia.

4.3. Zemepisná oblasť: Zemepisná oblasť výroby suroviny (narodenie, chov a výkrm zvierat, porážka, polenie a oddelenie stehien a pliec) je prirodzene ohraničená oblasťou, v ktorej sa rozprestierajú pastviny so zimnými a/alebo korkovými dubmi a v ktorej sa vyskytujú poľnohospodárske podniky, ktoré môžu zabezpečovať chov ošípaných na týchto pastvinách pri dodržiavaní osobitných pravidiel porážky, polenia a oddeľovania stehien a pliec ošípanej alentejanského plemena. Túto zemepisnú oblasť tvoria tieto okresy a obce: Abrantes, Alandroal, Alcácer do Sal (okrem obce Santa Maria do Castelo), Alcoutim, Aljezur (obce Odeceixe, Bordeira, Rogil a Aljezur), Aljustrel, Almodôvar, Alter do Chão, Alvito, Arraiolos, Arronches, Avis, Barrancos, Beja, Borba, Campo Maior, Castelo Branco, Castelo de Vide, Castro Marim (obce Odeleite a Azinhal), Castro Verde, Chamusca, Coruche, Crato, Cuba, Elvas (okrem obce Caia a S. Pedro), Estremoz, Évora, Ferreira do Alentejo, Fronteira, Gavião, Grândola (okrem obce Melides), Idanha-a-Nova, Lagos (obec Bensafrim), Loulé (obce Ameixial, Salir, Alte, Benafim a Querença), Marvão, Mértola, Monchique (obce Monchique, Marmelete a Alferce), Monforte, Montemor-o-Novo, Mora, Moura, Mourão, Nisa, Odemira (okrem obcí Vila Nova de Mil Fontes a S. Teotónio), Ourique, Penamacor, Ponte de Sôr, Portalegre, Portel, Redondo, Reguengos de Monsaraz, Sabugal, Santiago do Cacém (okrem obce Santo André), Sardoal, São Brás de Alportel, Serpa, Sines, Silves (obce S. Marcos, S. Bartolomeu de Messines a Silves), Sousel, Tavira, (obec Cachopo), Vendas Novas, Viana do Alentejo, Vidigueira, Vila Velha de Ródão a Vila Viçosa.

Zemepisná oblasť spracovania (výroba, rezanie, porciovanie a balenie) je prirodzene vymedzená okresmi Campo Maior a Elvas s mikroklimatickými podmienkami podstatne odlišnými od zvyšnej časti Alenteja, pretože majú viac kontinentálny charakter (veľmi teplé a suché letá a veľmi studené a suché zimy), z čoho vyplýva značne odlišný spôsob orezania kusov a odlišné obdobie solenia, zrenia a sušenia na slnku. Tieto rozdiely so sebou prinášajú značné rozdiely v organoleptických vlastnostiach hotových výrobkov. Šunka a pliecko majú pozdĺžnejší a podlhovastejší tvar a v priereze sú tmavšie. Vyznačujú sa menej jemnou a menej šťavnatou konzistenciou, majú ostrejšiu a mierne slanú chuť a silnejšiu, intenzívnejšiu a trvácejšiu vôňu.

4.4. Dôkaz o pôvode: Ošípané alentejanského plemena sa musia narodiť a chovať v poľnohospodárskych podnikoch zapísaných v registri, ktoré podliehajú kontrole. Hneď po narodení sa zapíšu do príslušnej plemennej knihy. Porážka, polenie, spracovanie, rezanie a balenie sa môžu uskutočniť len v zariadeniach určených na tento účel a povolených združením výrobcov, ktoré sa nachádzajú vo vymedzených zemepisných oblastiach a podliehajú kontrolám. Udelenie povolenia je podmienené predchádzajúcou kontrolou podmienok chovu a výroby, osobitne so zameraním na pôvod, spôsob výroby a charakteristiky použitých surovín a podmienky spracovania, rezania, porciovania, balenia a charakteristiky hotového výrobku. Existujú špecifiká a príslušné pravidlá kontroly, ktoré sa vzťahujú na celé výrobné odvetvie a všetky subjekty, ktoré sú na ňom zainteresované.

Existuje systém úplnej vysledovateľnosti pôvodu, ktorý zaviedli samotní výrobcovia a vďaka ktorému sa dá identifikovať každá výrobná etapa od suroviny až po hotový výrobok (Sistema da Mesa ao Montado) a ktorý umožňuje porovnať konštantné čísla certifikačných značiek na nedelených kusoch alebo na obaloch naporciovaných výrobkov s číslami na ušiach zvierat.

Na konci výrobného procesu sa môžu označiť certifikačnou značkou, logom a menom „Presunto de Campo Maior e Elvas–IGP“ alebo „Paleta de Campo Maior e Elvas–IGP“ iba výrobky, ktoré splnili všetky požiadavky stanovené v špecifikácii a prešli príslušnými kontrolami, o ktorých bol spísaný záznam, pozostávajúcimi zo samotnej kontroly, laboratórnej skúšky a organoleptickej skúšky.

4.5. Spôsob výroby: Ošípané alentejanského plemena sa chovajú v extenzívnych a poloextenzívnych chovných systémoch, pričom ide predovšetkým o vonkajší chov na pastvinách s minimálnym počtom 40 zimných dubov/korkových dubov na jeden hektár a maximálnou hustotou zvierat 1 ošípaná na jeden hektár pastviny. Zvieratá sa väčšinou kŕmia „na pastvinách“ v extenzívnom chovnom systéme, pričom sa živia slamou a zvyškami obilia, trávou, bôbovitými rastlinami (napríklad hrachor a vika) a takisto malými cicavcami a vtákmi, vajcami, plazmi, slimákmi, húsenicami atď., čo je typické pre všežravce. Iba v prípade nedostatku krmiva na pastvinách sa zvieratám môže podávať krmivový doplnok nepochádzajúci z danej oblasti, ktorý musí mať zodpovedajúce zloženie, pričom jeho percentuálny podiel nesmie presiahnuť 30 % krmiva zvierat. Zvieratá vždy prechádzajú fázou výkrmu v dĺžke 60 až 90 dní, počas ktorej sa kŕmia v dubových hájoch (žaluďmi a iným krmivom vyskytujúcim sa na pastvinách so zimnými dubmi a/alebo korkovými dubmi), pričom pri takomto spôsobe výživy priberú na hmotnosti minimálne 3 „arrobas“ (45 kilogramov). Ošípané sa porážajú vo veku 12 až 24 mesiacov, pričom musia mať minimálne 90 kg. Stehná a plecia sa označujú osobitne vytlačením číselného kódu. Tieto kusy musia mať po odrezaní, pri zachovaní koncovej raticovej časti, minimálnu hmotnosť 7,5 kg, ak ide o šunku a 5 kg, ak ide o pliecko. V závislosti od hmotnosti bravčového stehna a pleca sa povoľuje redukcia podkožného tuku. Proces spracovania bravčového stehna a pleca, ktorý je založený na miestnych, tradičných a nemenných spracovateľských spôsoboch, využívajúcich know-how miestnych obyvateľov, pozostáva z rôznych etáp: rezanie, nasolenie, omývanie, úprava po nasolení (utieranie), sušenie/zrenie a dozretie. Práve počas tohto procesu šunka a pliecko pomaly a postupne nadobudnú príslušný vzhľad, zafarbenie, vôňu a konzistenciu, vďaka ktorým sa stávajú osobitnými a jedinečnými.

Šunka alebo pliecko z Campo Maior e Elvas sa môžu dodávať na trh v celých kusoch, nakrájané na menšie kusy alebo naporciované na plátky, s kosťou alebo bez kosti. Nakrájanie na kusy a/alebo na plátky, ako aj vykosťovanie sa môžu uskutočňovať iba v zariadeniach, ktoré sa nachádzajú vo vymedzenej zemepisnej oblasti výroby, kde existuje osobitné know-how na tieto operácie na dosiahnutie osobitného tvaru každého kusu, jemnej vône a chuťových vlastností. Výberu každého kusu na rezanie predchádza výber a určenie optimálneho miesta na spracovanie odborníkmi zo zemepisnej oblasti a organoleptická skúška, ktorú uskutoční skúsený znalec ochutnávač, ktorý pomocou vhodných nástrojov uskutoční hĺbkovú zmyslovú analýzu výrobku a posúdi jeho kvalitu rezom. V záujme dosiahnutia vysokého hospodárskeho výnosu pri každom kuse môžu rezanie vykonávať iba veľmi skúsení odborníci schopní urobiť prvotriedny rez s využitím svalov každého kusu, na mimoriadne tenké plátky a pritom zabezpečiť maximálnu organoleptickú hodnotu výrobku. Tuk obsiahnutý v týchto kusoch – ktorý má svoju špecifickú chuť, vôňu, farbu a lesk – sa na vzduchu alebo pod vplyvom vysokých teplôt ľahko kazí. Tieto faktory vyžadujú, aby uvedené operácie prebiehali v zariadeniach vhodných z mikrobiologického hľadiska alebo z hľadiska teploty a vlhkosti vzduchu, aby sa nezničila jemná chuť výrobku a zabezpečilo sa jeho okamžité zabalenie a tým sa zabránilo prílišnému vystavovaniu výrobku účinkom vzduchu. Tieto operácie musia byť navyše sprevádzané organoleptickými skúškami, ktoré musia takisto vykonávať zamestnanci osobitne vyškolení na tento účel. Účelom týchto opatrení je zabezpečiť úplnú vysledovatenosť výrobku, zabrániť pokazeniu výrobku, najmä pokiaľ ide o zmyslové hľadisko, aby spotrebiteľ nebol podvedený a ponúkol sa mu nefalšovaný výrobok vyrobený a pripravený v oblasti jeho pôvodu a umožnila sa kontrola celého výrobného procesu.

4.6. Spojenie: Šunka a pliecko z Campo Maior e Elvas sa vyrábajú v oblasti s neúrodnou pôdou, ktorej podnebie je v lete veľmi teplé a suché a v zime veľmi studené a suché. Rastlinstvo, ktoré týmto podmienkam odoláva a z ktorého sa dá získať hospodársky výnos, je rastlinstvo vyskytujúce sa na pastvinách so zimnými dubmi/korkovými dubmi. Ošípaná alentejanského plemena je zviera, ktoré dokáže najlepšie využiť prírodné podmienky, ktoré tu existujú, v osobitnom systéme nazývanom „montanheira“, pretože v tomto systéme je možný jej vonkajší chov a ošípaná sa prevažne živí prírodnými produktmi vyskytujúcimi sa na takejto pastvine (najmä travinami, žaluďmi, obilninami, bôbovitými rastlinami a malými zvieratami).

Vďaka tomuto spôsobu chovu a výživy má mäso tohto druhu ošípaných osobitné kvalitatívne vlastnosti týkajúce sa svalstva, ako aj tuku.

Osobitné podnebné podmienky v Campo Maior e Elvas predurčili vývoj osobitného know-how, ktorý tým, že umožňuje prirodzené sušenie na slnku kusov pochádzajúcich z rozštvrtenia tej istej ošípanej, bez využitia údenia a akýchkoľvek vonkajších faktorov okrem soli, spôsobuje rozdiely rôzneho druhu, a najmä rozdiely:

v reze a tvare odrezaných kusov,

v trvaní solenia,

v trvaní jednotlivých fáz technológie.

Z tohto dôvodu sušená šunka a pliecko z Campo Maior e Elvas majú pozdĺžnejší a podlhovastejší prierez tmavšieho sfarbenia a majú hrubšiu a menej šťavnatú konzistenciu, majú ostrejšiu a mierne slanú chuť a výraznejšiu a intenzívnejšiu vôňu.

V týchto výrobkoch sa vo väčšej miere premietajú vnútrozemské a pevninské podmienky okresov Elvas a Campo Maior, a preto sú tenšie a podlhovastejšie, slanšie a tmavšie ako ostatné jemnejšie výrobky z roviny Alentejo.

Vzťah medzi výrobkom a oblasťou je založený na týchto faktoroch:

História: Okrem mnohých stôp svedčiacich o prítomnosti a dôležitosti ošípaných vo výžive ľudí, ktoré pochádzajú z obdobia niekoľkých storočí pred Kristom, sa zachovali správy o bojoch prebiehajúcich v posledných štyroch storočiach medzi roľníkmi a chovateľmi ohľadom nežiaduceho vplyvu chovu ošípaných na poľnohospodárske polia a vplyve tohto chovu na výživu obyvateľov. Neexistuje okres z Alto Alentejo, ktorý by neposlal kráľovi a na kráľovský dvor petíciu na ochranu svojho sektora. Napríklad v Elvas a v Arronches sa ošípané preháňali po uliciach mestečiek v takom počte, že kráľ zakázal ich prítomnosť za ich hrubými múrmi. Napriek množstvu rodín, ktorým sa zakázalo chovať ošípané predstavujúce zdroj ich obživy počas roka, sa stále zostrovali petície, ktorých bolo tak veľa, že kráľ prikázal, nech „je, ako bolo“. Ľudia, ktorí podpísali petície, sa sťažovali, že nedostatok ošípaných zbedačil chudobných. Campo Maior bol pripojený k portugalskému územiu až za vlády D. Diniza po podpísaní Zmluvy z Alcanises (13. storočie). Elvas, ktorého založenie sa pripisovalo Rimanom, bol po prvýkrát dobytý v roku 1166, ale až v roku 1229 bol s konečnou platnosťou pripojený k portugalskému územiu. Na obidvoch územiach okolo hraníc je zreteľnejší vplyv Španielska, čo takisto spôsobuje rozdielnosť tvaru výrobkov v porovnaní s produkciou sušenej šunky alebo pliecka na ostatnom území Alenteja.

Pôdne a podnebné podmienky: Pre malú úrodnosť pôdy a veľmi teplé a suché podnebie je rastlinstvo, ktoré odoláva týmto podmienkam a z ktorého je možné mať hospodársky úžitok, zastúpené rastlinstvom vyskytujúcim sa na pastvinách so zimnými/korkovými dubmi. Campo Maior a Elvas majú osobitnú mikroklímu s veľmi malým ročným úhrnom zrážok (617 mm), veľmi vysokým počtom slnečných dní (2 979 hodín) a veľmi vysokou teplotou v lete, ktorá bežne dosahuje 33 – 34 °C a v zime klesá na 4 – 5 °C, čo svedčí o vnútrozemskom podnebí a vynikajúcich podmienkach na sušenie šunky a pliecka.

Ľudia: Ľudia tu majú vlastné zvyky, pokiaľ ide o spotrebu týchto výrobkov, ktoré sa nikdy nevarili. V Campo Maior a Elvas sa často konzumuje šunka a pliecko, ktoré sa ručne krája na veľmi tenké plátky a ku ktorým sa neskoro večer podáva dobré miestne víno ako aperitív k neskorej večeri; v minulosti bola konzumácia šunky a pliecka z Campo Maior a Elvas vyhradená na slávnostné príležitosti a mimoriadne udalosti.

4.7. Kontrolný orgán:

Názov: Agricert — Certificação de Produtos Alimentares, Lda Adresa: Av. de Badajoz, n.o 3 P-7350-903 Elvas Telefón: (351) 268 62 50 26 Fax: (351) 268 62 65 46 E-mail: agricert@agricert.pt

A AGRICERT spĺňa požiadavky normy 45011:2001.

4.8. Označenie: Na etikete musí byť uvedené označenie: „Presunto de Campo Maior e Elvas – IGP“ alebo „Paleta de Campo Maior e Elvas – IGP“ a príslušné logo Spoločenstva. Na etikete musí byť ďalej uvedená certifikačná značka, ktorá musí obsahovať názov výrobku spolu s príslušným označením, názov kontrolného orgánu a sériové číslo (číselný kód alebo kód pozostávajúci z písmen a čísel, na základe ktorého sa dá vysledovať pôvod výrobku). Na koži zvierat Presunto de Campo Maior e Elvas a na Paleta de Campo Maior e Elvas je vypálený tento symbol: